เมฆบนท้องฟ้าอัศจรรย์ กลางพิธีปักหมุด สนามหลวง
พระอาทิตย์ เปล่งรัศมี ทอประกายทําฮือฮาทั่ว คนในปีนังปั่นจักรยานเข้าสักการะพระบรมศพ,อัศจรรย์ระหว่างบวงสรวงพิธีปักหมุด 9 จุด สำหรับการก่อสร้างพระ เมรุมาศในงานพระราชพิธีถวายพระเพลิงพระบรมศพ พระบาท สมเด็จพระปรมินทรมหาภูมิพลอดุลยเดช ณ ท้องสนามหลวง อาทิตย์สาดแสงเป็นประกายใต้ก้อนเมฆ ด้าน ธนะศักดิ์ สั่งล้อมรั้วกันพื้นที่ให้เรียบร้อยใน 31 ธ.ค.นี้ ขณะที่กรมศิลปากรจะจัดสร้างเครื่องประกอบพระอิสริยยศฯ เพิ่มอีก 2 รายการ ราชรถรางปืน-พระที่นั่งราเชนทรยานน้อย รวมทั้งออกแบบองค์ ประกอบภูมิทัศน์ต่างๆโดยรอบอย่างสมพระเกียรติ ด้านกระทรวงวัฒนธรรมจับมือกระทรวงการท่องเที่ยวฯ ชวนคนไทยร่วมกิจกรรมเคาต์ดาวน์ส่งท้ายปีเก่าต้อนรับปีใหม่ ด้วยการสวดมนต์ข้ามปี พร้อมจุดเทียนแห่งสยามเสริมสิริมงคล รำลึกพระมหากรุณาธิคุณ ในหลวง รัชกาลที่ 9 และถวายพระพรชัยมงคล รัชกาลที่ 10,นับเป็นวันสำคัญอีกวันสำหรับการเตรียมการจัดงานพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช โดยเมื่อวันที่ 26 ธ.ค. พล.อ.ธนะศักดิ์ ปฏิมาประกร รองนายกรัฐมนตรี เปิดเผยภายหลังการประชุมคณะกรรมการฝ่ายจัดสร้างพระเมรุมาศ สิ่งปลูกสร้างประกอบพระเมรุมาศ และบูรณปฏิสังขรณ์ราชรถและพระยานมาศ งานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช ครั้งที่ 2 ที่โรงละครเล็ก ว่าการจัดสร้างพระเมรุมาศและสิ่งปลูกสร้างประกอบอาคาร มีความคืบหน้าไปมาก เจ้าหน้าที่ล้อมรั้วเพื่อกำหนดพื้นที่สร้างโรงขยายแบบและโรงควบคุมการขยายลายเสร็จแล้ว ตนได้เน้นย้ำถึงการล้อมรั้วบริเวณหัวมุมสนามหลวงฝั่งทิศใต้ ด้านพระบรมมหาราชวัง จะต้องเสร็จก่อนวันที่ 31 ธ.ค.นี้ ขณะเดียวกัน ได้รับรายงานว่า กทม.จะส่งมอบพื้นที่ให้กรมศิลปากรเข้าดำเนินงานไม่เกินวันที่ 20 ม.ค.2560,พล.อ.ธนะศักดิ์กล่าวอีกว่า ที่ประชุมยังเห็นชอบ ให้จัดสร้างเครื่องประกอบพระอิสริยยศในงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช จำนวน 2 รายการ ได้แก่ ราชรถรางปืนสำหรับอัญเชิญพระโกศพระบรมศพลงจากพระมหาพิชัยราชรถ และเวียนอุตราวรรต 3 รอบพระเมรุมาศ และจัดสร้างพระที่นั่งราเชนทรยานน้อย เพื่อใช้ในการอัญเชิญพระสรีรางคารจากสนามหลวงเข้าพระบรมมหาราชวัง หลังจากนี้จะเสนอขอความเห็นชอบจากที่ประชุมคณะกรรมการอำนวยการงานพระราชพิธีพระบรมศพฯ มี พล.อ.ประยุทธ์ จันทร์โอชา นายกรัฐมนตรี เป็นประธาน เพื่อพิจารณา รวมถึงจะเสนอของบประมาณในการจัดสร้างพระเมรุมาศฯด้วย,พล.อ.ธนะศักดิ์กล่าวด้วยว่า กรมศิลปากร รายงานการออกแบบทัศนียภาพจำลองภูมิสถาปัตย์ขั้นต้น มุมมองจากทิศเหนือ พระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช โดยการวางผังตำแหน่งพระเมรุมาศ มีความคิดในการจัดตั้งผังที่เชื่อมโยงกับศาสนสถานที่สำคัญของพื้นที่เกาะรัตนโกสินทร์ชั้นใน โดยตำแหน่ง ที่ตั้งพระเมรุมาศเป็นจุดตัดของแกนที่สำคัญ 2 แนว ได้แก่ แนวเหนือ-ใต้ เป็นแนวแกนที่สัมพันธ์กับพระศรีรัตนเจดีย์ในวัดพระศรีรัตนศาสดาราม แนวตะวันออก-ตะวันตกเป็นแนวที่สัมพันธ์กับพระอุโบสถของวัดมหาธาตุยุวราชรังสฤษฎิ์ จากแนวสำคัญดังกล่าวเป็นจุดเริ่มต้นของการกำหนดการ ใช้พื้นที่ เส้นทางการเชื่อมโยงและการวางผังอาคารประกอบต่างๆ รวมทั้งองค์ประกอบภูมิทัศน์โดยรอบบริเวณมณฑลพิธีท้องสนามหลวง,สำหรับการออกแบบลานพระราชพิธีถวาย พระเพลิงพระบรมศพ รองนายกฯกล่าวว่า มีแนว ความคิดในการตีความเชิงสัญลักษณ์ตามผังภูมิจักรวาลในปรัชญาและคติความเชื่อของไทย ประกอบด้วย เขาพระสุเมรุ เขาสัตตบริภัณฑ์ สระอโนดาต 4 มุมประดับเขามอ และสัตว์หิมพานต์รอบพระเมรุมาศ และทวีปทั้งสี่ รวมทั้งการออกแบบองค์ประกอบภูมิทัศน์ต่างๆโดยรอบ จะสะท้อนให้เห็นถึงพระราชกรณียกิจในหลวงรัชกาลที่ 9 รวมถึงมีการประดับพรรณไม้ดอกโทนสีเหลือง สีประจำวันพระราชสมภพ อาทิ ขี้เหล็กอเมริกัน ลั่นทมดอกสีเหลืองส้ม แสงจันทร์ จำปา ทรงบาดาล หางนกยูงไทยดอกเหลือง รำเพย บานบุรี ประยงค์ บานเช้า พวงทองต้น ช้อนทอง ทองอุไร เป็นต้น,จากนั้นในเวลา 15.59 น. กรมศิลปากรจัดพิธีปักหมุดทำผังเพื่อการก่อสร้างพระเมรุมาศ มีเจ้าหน้าที่กรมศิลปากรและหน่วยงานที่เกี่ยวข้องเข้าร่วมพิธี ผู้สื่อข่าวรายงานว่า ระหว่างที่พระมหาราชครูพิธีศรีวิสุทธิคุณ ประธานพระครูพราหมณ์ และหัวหน้าพราหมณ์หลวงสังกัดกองพระราชพิธีสำนักพระราชวัง อ่านโองการบวงสรวง ได้ปรากฏลำแสงพระอาทิตย์ประกายรัศมีจากก้อนเมฆ จากแสงแดดที่ร้อนระอุกลับร่มลงและมีลมพัดเย็นสบาย แสดงถึงความเป็นสิริมงคลในการบวงสรวง สร้างความอัศจรรย์ใจให้แก่ประชาชนที่เข้าร่วมงานเป็นอย่างมาก,กระทั่งเวลา 16.19 น. เป็นฤกษ์ปักหมุดพระเมรุมาศ พล.อ.ธนะศักดิ์ ประธานในพิธี พร้อมด้วยผู้ปักหมุดอีก 8 จุด ได้เดินไปประจำหลักหมุด และพราหมณ์เป่าสังข์แตรให้สัญญาณเริ่มปักหมุดพระเมรุมาศ ใช้ไม้มงคลปักหมุด จำนวน 9 จุด ประกอบด้วย พล.อ.ธนะศักดิ์ ประจำหมุดหลัก ส่วนหมุดรอง 8 จุด ได้แก่ นายวีระ โรจน์พจนรัตน์ รมว.วัฒนธรรม ปักหมุดหลักที่ 2 นายกฤษณ์ กาญจนกุญชร ราชเลขาธิการ ปักหมุดหลักที่ 3 นายจิรายุ อิศรางกูร ณ อยุธยา เลขาธิการพระราชวัง ปักหมุดหลักที่ 4 ท่านผู้หญิงบุตรี วีระไวทยะ รองราชเลขาธิการ ปักหมุดหลักที่ 5 นายกฤษศญพงษ์ ศิริ ปลัด วธ. ปักหมุดหลักที่ 6 นายจิรชัย มูลทองโร่ย ปลัดสำนักนายกรัฐมนตรี ปักหมุดหลักที่ 7 พล.ต.อ.อัศวิน ขวัญเมือง ผู้ว่าฯกทม.ปักหมุดหลักที่ 8 และนายเดโช สวนานนท์ อดีตอธิบดีกรมศิลปากร ปักหมุดหลักที่ 9 โดยภายหลังพิธีปักหมุดแล้ว คาดว่าจะมีพิธีบวงสรวง และยกเสาพระเมรุมาศ ในเดือน มี.ค.2560,หลังจากพิธีปักหมุดเสร็จสิ้น เจ้าหน้าที่ช่างวางขอบเขตพื้นที่สร้างเมรุมาศ นำสายสูตรสีขาวที่ผ่านการประกอบพิธีมาโยงเริ่มต้นจากหมุดหลัก ไปยังหมุดต่างๆจนครบทั้ง 9 หมุด เป็นรูปทรงกากบาทในกรอบสี่เหลี่ยม ก่อนที่ประชาชนที่มาเข้าร่วมพิธีเข้าไปกราบที่แท่นที่หมุดหลักและหมุดรองด้วยความอาลัย พร้อมเก็บทรายและดอกไม้ที่ใช้ประกอบพิธีนำกลับไปบูชา ขณะเดียวกันมีผู้หญิงอายุประมาณ 60 ปี แต่งกายชุดสีขาว เข้ามาอ้างเป็นร่างทรง เดินตรงไปยังหมุดหลักแล้วก้มลงกราบก่อนที่จะยกมือข้างขวาขึ้นแล้วโบกสะบัด ตัวสั่นสะท้าน พร้อมกับท่องบทสวด บอกว่าพื้นที่จุดนี้ต้องมีพิธีกรรมเพิ่ม และอ้างว่าได้รับบัญชามาจากเบื้องบนให้มาเป็นตัวแทนเข้ามาทำพิธี ทำให้เจ้าหน้าที่ตำรวจจาก สน.ชนะสงคราม ต้องเข้ามากันตัวพร้อมกับขอร้องให้ออกนอกพื้นที่ แต่หญิงคนดังกล่าวต่อรองกับตำรวจ ขอทำพิธีไม่นานเสร็จแล้วจะรีบออกไป หลังทำพิธีอยู่ประมาณ 20 นาที ก็เดินออกไปโดยดี,สำหรับในการพระราชพิธีบำเพ็ญพระราชกุศลพระบรมศพพระบาทสมเด็จพระปรมินทรมหาภูมิพล อดุลยเดช ณ พระที่นั่งดุสิตมหาปราสาท ในพระบรม มหาราชวัง ดำเนินมาเป็นวันที่เจ็ดสิบสี่ ในวันที่ 26 ธ.ค. สมเด็จพระเจ้าอยู่หัวมหาวชิราลงกรณ บดินทรเทพยวรางกูร ทรงพระกรุณาโปรดเกล้าโปรดกระหม่อม พระราชทานพระราชานุญาตให้หน่วยงานในสังกัดกระทรวงคมนาคม ได้แก่ บริษัท วิทยุการบินแห่งประเทศไทย จำกัด สถาบันการบินพลเรือน สำนักงานการบินพลเรือนแห่งประเทศไทย และหน่วยงานในสังกัดกระทรวงทรัพยากรธรรมชาติและสิ่งแวดล้อม ร่วมเป็นเจ้าภาพในการบำเพ็ญกุศลสวดพระอภิธรรมพระบรมศพ เพื่อน้อมรำลึกถึงพระมหากรุณาธิคุณและถวายเป็นพระราชกุศล,ขณะที่บรรยากาศการไว้อาลัยและกราบสักการะพระบรมศพ พระบาทสมเด็จพระปรมินทรมหาภูมิพล อดุลยเดช ณ พระที่นั่งดุสิตมหาปราสาท ในพระบรม มหาราชวัง ตลอดทั้งวันที่ 26 ธ.ค. ยังคงมีพสกนิกรจากทั่วประเทศ อาทิ จังหวัดศรีสะเกษ นครปฐม สมุทรปราการ เชียงราย จันทบุรี ขอนแก่น บุรีรัมย์ และชุมพร แต่งชุดไว้ทุกข์ทยอยเดินทางมาแสดงความอาลัยและกราบสักการะพระบรมศพ เป็นจำนวนมาก,ทั้งนี้ นางบุญมา ศรีจันทร์ อายุ 77 ปี ชาวบ้านหนองบัว ม.9 ต.ดอนกอก อ.นาโพ จ.บุรีรัมย์ที่เคยได้เข้าเฝ้าฯ พระบาทสมเด็จพระปรมินทรมหาภูมิพล อดุลยเดช ในงานกาชาดประจำปี 2547 ได้นำผ้าสไบห่มไหล่ ทอด้วยไหมมัดหมี่สีดำเป็นรูปคุณทองแดง สุนัขทรงเลี้ยง มาทูลเกล้าฯ ถวายจำนวน 2 ผืน มีข้อความเขียนถวายแด่ในหลวง ร.9 โดยนางบุญมา เล่าถึงความประทับใจเมื่อครั้งเฝ้ารับเสด็จว่า นำผ้าไหมมัดหมี่มาวางจำหน่ายที่ร้านภูฟ้า ในงานกาชาด โดยลายผ้าเป็นเรื่องเศรษฐกิจพอเพียง มีการทำนา ไร่ เลี้ยงปลา หมู ไก่ มีกระท่อมปลายนา และเห็นพระบรมฉายาลักษณ์ในหลวง ร.9 ทรงอุ้มคุณทองแดงไว้ จึงนำมาเป็นแรงบันดาลใจเพิ่มในลายผ้า เมื่อในหลวง ร.9 เสด็จฯผ่าน ได้ทอดพระเนตรเห็น ทรงยิ้มและทรงมีรับสั่งว่า คุณทองแดง แต่ไม่ได้ตรัสถามอะไรต่อ และเสด็จฯผ่านไป 15 นาที ต่อมาเจ้าหน้าที่สำนักพระราชวังมาเชิญยายไปเข้าเฝ้าฯในหลวงร.9 ทรงมีรับสั่งด้วยพระเมตตาว่า ให้ยายนำลายหมูลายไก่ออก ให้เหลือคุณทองแดงตัวเดียว เพราะเขาชอบอยู่แบบสง่างาม หลังจากนั้นก็ทอลายนี้ขายมาตลอด ทุกวันนี้ยึดหลักคำสอนเรื่องความพอเพียง ทำนา ปลูกหม่อนเลี้ยงไหม ชีวิตมีความสุขมาก ผ้าไหมที่ทอลายคุณทองแดงก็มาจากไหมที่เลี้ยงเอง มาวันนี้ดีใจมาก เหมือนชีวิตเกิดมาก็คุ้มค่าตอนแก่,ต่อมาสำนักพระราชวังแจ้งว่า ตามที่สมเด็จ พระเจ้าอยู่หัวมหาวชิราลงกรณ บดินทรเทพยวรางกูร ทรงพระกรุณาโปรดเกล้าฯ พระราชทานพระบรมราชานุญาตให้ราชสกุล องคมนตรี คณะรัฐมนตรี กระทรวง ทบวง กรม องค์กรอิสระ รัฐวิสาหกิจ และภาคเอกชน ร่วมเป็นเจ้าภาพในการบำเพ็ญกุศลสวดพระอภิธรรมพระบรมศพ พระบาทสมเด็จพระปรมินทร มหาภูมิพลอดุลยเดช เพื่อน้อมรำลึกถึงพระมหากรุณาธิคุณและถวายเป็นพระราชกุศล โดยกำหนดให้แสดงความจำนงขอร่วมเป็นเจ้าภาพได้ตั้งแต่วันที่ 1 พ.ย.2559 ถึงวันที่ 28 ก.พ.2560 นั้น ขณะนี้มีผู้แสดงความจำนงขอร่วมเป็นเจ้าภาพจำนวนมาก สำนักพระราชวังจึงปิดรับการขอร่วมเป็นเจ้าภาพถึงวันที่ 26 ธ.ค.2559 เท่านั้น เพื่อจะได้จัดลำดับได้ครบถ้วนทุกรายตามที่ได้ยื่นแสดงความจำนงไว้ต่อไป สำนักพระราชวังจะส่งหนังสือตอบรับและแจ้งรายละเอียดการเป็นเจ้าภาพให้ทราบ ก่อนวันและเวลาที่กำหนดให้เป็นเจ้าภาพล่วงหน้า 15 วัน,วันเดียวกัน ที่ครัวธรรมศาสตร์จิตอาสา ภายในมหาวิทยาลัยธรรมศาสตร์ นายเทอดศักดิ์ อรรถรังสรรค์ อายุ 50 ปี คนไทยที่อาศัยอยู่ที่เกาะปีนัง ประเทศมาเลเซีย ได้ปั่นจักรยานจากมาเลเซีย ตั้งแต่วันที่ 16 ธ.ค. มาถึงบริเวณสนามหลวง เพื่อเข้ากราบสักการะพระบรมศพพระบาทสมเด็จพระปรมินทรมหาภูมิพลอดุลยเดช นายเทอดศักดิ์เปิดเผยว่า อาศัยอยู่ที่เกาะปีนังมาตั้งแต่ปี 2549 พวกตนและคนสยาม ปัจจุบันคือชาวมาเลเซียทราบข่าวการสวรรคตของพระบาทสมเด็จพระปรมินทรมหาภูมิพลอดุลยเดช รู้สึกเสียใจเป็นอย่างมาก ส่วนตัวรู้สึกสำนึกในพระมหากรุณาธิคุณที่พระองค์ทรงอุปถัมภ์คนไทยทุกด้าน อยากแสดงออกถึงความรักที่มีต่อพระองค์ และอยากนำความรักของคนสยามมากราบพระองค์ที่หน้าพระบรมโกศ จึงปั่นจักรยานเพื่อแสดงความรำลึกถึงพระองค์ จากปีนังมาที่สนามหลวง และตลอดเส้นทางได้รับมอบอาหารและเงินบริจาคจากคนไทยทางใต้ ดังนั้น ตั้งใจนำเงินที่ได้รับมาหยอดในตู้ทำบุญเพื่อถวายเป็นพระราชกุศล ที่ตั้งอยู่ด้านล่างพระที่นั่งดุสิตมหาปราสาท,ส่วนที่พิพิธภัณฑสถานแห่งชาติพระนคร กระทรวงวัฒนธรรม ร่วมกับกระทรวงการท่องเที่ยวและกีฬา และตัวแทนหน่วยงานภาครัฐ อาทิ กระทรวงมหาดไทย กรุงเทพมหานคร ร่วมแถลงข่าวการจัดงาน แสงเทียนแห่งสยาม ส่งท้ายปีเก่าวิถีไทย ต้อนรับปีใหม่วิถีธรรม ที่มีกิจกรรมหลักคือจัดสวดมนต์ข้ามปี 2559 พร้อมกันทั้งประเทศ ตั้งแต่เวลา 21.00 น. ของวันที่ 31 ธ.ค.2559 เพื่อน้อมรำลึกถึงพระมหากรุณาธิคุณ พระบาทสมเด็จพระปรมินทรมหาภูมิพล อดุลยเดช โดยเวลา 23.45 น. เป็นการสวดมนต์ส่งท้ายปีเก่า ด้วยบทสรรเสริญคุณพระศรีรัตนตรัย เพื่อเป็นสิริมงคล พร้อมถวายเป็นพระราชกุศลแด่พระมหากษัตริย์ พระบรมวงศานุวงศ์ จนถึงเวลา 24.00 น. ภายในวัดจะลั่นฆ้องชัย 9 ครั้ง ส่วนนอกวัดจะร่วมกันร้องเพลงพรปีใหม่ พระราชนิพนธ์ในหลวงรัชกาลที่ 9 และเพลงสรรเสริญพระบารมี เพื่อเทิดพระเกียรติในหลวง รัชกาลที่ 10 และต่อด้วยการจุดเทียน แสงเทียนแห่งสยาม ที่จะมีการแจกโคมเทียนจำนวน 1 แสนโคม ในเวลา 00.09 น. พร้อมกันทั่วประเทศ จากนั้นในช่วงเช้าวันที่ 1 ม.ค.2560 เป็นพิธีทำบุญบาตรต้อนรับปีใหม่,นอกจากนี้ กระทรวงวัฒนธรรมยังเชิญชวนให้ศาสนาคริสต์ อิสลาม พราหมณ์ ฮินดู และซิกข์ เปิดศาสนสถานให้ศาสนิกชนเข้าร่วมกิจกรรมทั่วประเทศ รวมทั้งวัดไทยจากทั่วโลก จัดสวดมนต์ โดยถ่ายทอดสดภาพการสวดมนต์จากต่างประเทศเชื่อมต่อมายังประเทศไทย และยังจัดกิจกรรมไหว้พระ 10 วัด สืบสิริสวัสดิ์ 10 รัชกาล ระหว่างวันที่ 31 ธ.ค.2559-2 ม.ค.2560 เปิดให้สักการะพระพุทธรูปศักดิ์สิทธิ์ภายในพระที่นั่งพุทไธสวรรย์ พิพิธภัณฑสถานแห่งชาติพระนคร ระหว่างวันที่ 26 ธ.ค.2559-30 ม.ค.2560 ตลอดจนเปิดแหล่งเรียนรู้ทางวัฒนธรรมทั้งอุทยานประวัติศาสตร์และพิพิธภัณฑสถานทั่วประเทศให้เข้าฟรีตลอดทั้งเดือน ม.ค.2560,ขณะเดียวกัน ยังจะมีการจัดเคาต์ดาวน์ที่ใจกลางกรุงเทพมหานครในรูปแบบเดียวกัน ได้แก่ บริเวณเซ็นทรัลเวิลด์ จะเริ่มตั้งแต่บริเวณแยกปทุมวัน-แยกพร้อมพงษ์ ตั้งแต่บริเวณหน้าหอศิลปวัฒนธรรมแห่งกรุงเทพมหานคร ลานสยามพารากอน ลานเซ็นทรัลเวิลด์ เซ็นทรัลเอ็มบาสซี จนถึงเทอร์มินอล 21 ขณะที่ในต่างจังหวัดมีการจัดกิจกรรมรูปแบบนี้ทั่วประเทศตามจุดเคาต์ดาวน์ต่างๆเช่นกัน
อัศจรรย์ระหว่างบวงสรวงพิธีปักหมุด 9 จุด สำหรับการก่อสร้างพระ เมรุมาศในงานพระราชพิธีถวายพระเพลิงพระบรมศพ พระบาท สมเด็จพระปรมินทรมหาภูมิพลอดุลยเดช ณ ท้องสนามหลวง อาทิตย์สาดแสงเป็นประกายใต้ก้อนเมฆ ด้าน ธนะศักดิ์ สั่งล้อมรั้ว
ในหลวงสวรรคต,พระเจ้าอยู่หัวสวรรคต,รัชกาลที่ 9 สวรรคต,สิ้นรัชกาลที่ 9,พระบาทสมเด็จพระปรมินทรมหาภูมิพลอดุลยเดช